b"\n_START_ARTICLE_\nCarmen Mart\xc3\xadn Gaite\n_START_SECTION_\nBiografia\n_START_PARAGRAPH_\nNascuda el 8 de desembre de 1925 a la ciutat de Salamanca. Despr\xc3\xa9s d'estudiar l'ensenyament b\xc3\xa0sic i el batxillerat es llicenci\xc3\xa0 en Filosofia i Lletres per la Universitat de Salamanca. El 1950 es trasllada a viure a Madrid, on viu l'ambient bohemi de la ciutat al costat d'Ignacio Aldecoa i Rafael S\xc3\xa1nchez Ferlosio, amb el qual s'acabar\xc3\xa0 casant. Junts van tenir una filla, la qual va morir el 1985 amb 29 anys._NEWLINE_La seva obra liter\xc3\xa0ria s'inici\xc3\xa0 als anys 50 amb la publicaci\xc3\xb3 de relats i col\xc2\xb7laboracions period\xc3\xadstiques a revistes i diaris com ABC, Blanco y Negro, Alcal\xc3\xa1 i Revista Espa\xc3\xb1ola, entre d'altres. El 1957 public\xc3\xa0 la seva primera novel\xc2\xb7la, Entre visillos, que fou guardonada amb el Premi Nadal de novel\xc2\xb7la, iniciant aix\xc3\xad una prol\xc3\xadfica carrera liter\xc3\xa0ria que li va permetre guanyar el Premi Nacional de narrativa de les Lletres Espanyoles el 1978 per El cuarto de atr\xc3\xa1s; el Premi Pr\xc3\xadncep d'Ast\xc3\xbaries de les Lletres l'any 1986, juntament amb Jos\xc3\xa9 \xc3\x81ngel Valente; el Premi Anagrama d'assaig el 1987 per Usos amorosos de la postguerra espa\xc3\xb1ola; i el Premi Nacional de les Lletres Espanyoles l'any 1994 pel conjunt de la seva obra. Col\xc2\xb7labor\xc3\xa0 regularment amb els diaris Diario 16 i El Pa\xc3\xads._NEWLINE_Allunyada de la Universitat, el 1992 aconsegu\xc3\xad el doctorat a la Universitat de Madrid amb la tesi doctoral Usos amorosos del siglo XVII en Espa\xc3\xb1a. Mart\xc3\xadn Gaite mor\xc3\xad la matinada del 23 de juliol de 2000 a la ciutat de Madrid. \xc3\x89s enterrada al cementiri d'El Boalo (Madrid), on residia durant temporades.\n_START_SECTION_\nEstil\n_START_PARAGRAPH_\nLes obres de Mart\xc3\xadn Gaite se centren en l'an\xc3\xa0lisi de les relacions entre l'individu i la col\xc2\xb7lectivitat. Interessada en la televisi\xc3\xb3 i el cinema com a mitj\xc3\xa0 de comunicaci\xc3\xb3, particip\xc3\xa0 en els guions televisius de les s\xc3\xa8ries de TVE Teresa de Jes\xc3\xbas (1984) i Celia (1992)._NEWLINE_Els temes amorosos i existencials predominen entre els seus protagonistes, sempre gent comuna. Les frases s\xc3\xb3n llargues i amb \xc3\xbas abundant d'adjectius. El l\xc3\xa8xic \xc3\xa9s molt tradicional malgrat els temes contemporanis."